Liepos mėnesį visuomenę dominę kalbos kultūros klausimai
Ar taisyklinga formuoluotė: „bevelyčiau nesutikti“?
„Bevelyti“ – nevartotina svetimybė. Ji keičiama žodžiais: 1. „norėti, būti linkusiam (linkusiai)“; 2. „stengtis, siekti“. Taigi taisome „norėčiau nesutikti; būčiau linkęs nesutikti“.

„Keturios tonos“ ar „keturi tonai“?
„Tona“ yra moteriškosios giminės daiktavardis. Todėl taisyklingai yra „keturios tonos“.

Kaip rašyti: „anksčiau“ ar „ankščiau“?
Šaknies pučiamieji priebalsiai „s, z, š“, einantys prieš „č, dž“, pagal giminiškus žodžius rašomi ten, kur jų kilmę nesunku nustatyti (anksčiau, plg. anksti). Todėl taisyklinga rašyba yra „anksčiau“. 

Kaip rašyti: „stojiškas“ ar „stoiškas“?
J prieš nelietuviškas priesagas „-izmas, -ika(s)“ nerašoma (nors garsas ir tariamas), o prieš lietuviškas priesagas „-iškas, -inis“ – būtina. Todėl taisyklingai būtų – „stojiškas“.

„Zumbos treniruotė“ ar „zumba treniruotė“?
Siūlomas vartoti adaptuotą formą – „zumbos treniruotė“.

Ar taisyklinga: „tikslu prenumeruoti“?
Netaisyklinga. Žodis „tikslu“ su bendratimi – neteiktinas pasakymas. Turime taisyti „norint prenumeruoti“, „siekiant prenumeruoti“ ir pan.

Ar gali būti vartojama vienaskaita „lauktuvė“?
„Lauktuvės“ yra daugiskaitinis daiktavardis. Todėl bendrinėje kalboje turi būti vartojama „lauktuvės“.

Kaip kirčiuoti žodį „imbieras“?
Prieskonio ir atogrąžų augalo pavadinimas gali būti kirčiuojamas dvejaip: pagal pirmąją (jai teikiama pirmenybė) ir pagal antrąją kirčiuotę. Pagal pirmąją kirčiuotę kirčiuojama pastoviai: „im̃bieras, im̃biero, im̃bierui“ ir t. t.
Pagal antrąją kirčiuotę kirčiuojama taip:
V. imbiẽras, imbiẽrai
K. imbiẽro, imbiẽrų
N. imbiẽrui, imbiẽrams
G. imbiẽrą, imbierùs
Įn. imbierù, imbiẽrais
Vt. imbierè, imbiẽruose

Ar geras pasakymas: „namo išplanavimas“?
Kai pasakymas „namo išplanavimas“ vartojamas konkrečia reikšme, jis taisomas į „namo planas“. Kai kalbama abstrakčiai, tada siūloma vartoti „namo išdėstymas, suplanavimas“. Odis „

Ar vartojamas terminas „diskrecija“?
Taip, tai tarptautinis terminas, reiškiantis „pareigūno ar valstybės organo teisė spręsti kokį nors klausimą savo nuožiūra“. 

